Alueiden komitean lausunto aiheista:

- "Ehdotus Euroopan parlamentin ja neuvoston asetukseksi meriturvallisuuskomitean perustamisesta sekä meriturvallisuutta ja alusten aiheuttaman saastumisen ehkäisemistä koskevien asetusten muuttamisesta", sekä

- "Ehdotus Euroopan parlamentin ja neuvoston direktiiviksi meriturvallisuutta ja alusten aiheuttaman saastumisen ehkäisemistä koskevien direktiivien muuttamisesta"

(2001/C 253/01)

ALUEIDEN KOMITEA, joka

ottaa huomioon ehdotuksen Euroopan parlamentin ja neuvoston asetukseksi meriturvallisuuskomitean perustamisesta sekä meriturvallisuutta ja alusten aiheuttaman saastumisen ehkäisemistä koskevien asetusten muuttamisesta sekä ehdotuksen Euroopan parlamentin ja neuvoston direktiiviksi meriturvallisuutta ja alusten aiheuttaman saastumisen ehkäisemistä koskevien direktiivien muuttamisesta KOM(2000) 489 lopullinen - 2000/0236 COD ja 2000/0237 COD(1),

ottaa huomioon Euroopan unionin neuvoston 6. lokakuuta 2000 Euroopan yhteisön perustamissopimuksen 265 artiklan ensimmäisen kohdan ja 80 artiklan nojalla tekemän päätöksen,

ottaa huomioon puheenjohtajansa 7. marraskuuta 2000 tekemän päätöksen antaa lausunnon laatiminen valiokunta 3:n "Euroopan laajuiset verkot, liikenne, tietoyhteiskunta" tehtäväksi,

ottaa huomioon komission tiedonannon Euroopan parlamentille ja neuvostolle öljykuljetusten meriturvallisuudesta, ehdotuksen Euroopan parlamentin ja neuvoston direktiiviksi alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) annetun neuvoston direktiivin 95/21/EY muuttamisesta, ehdotuksen Euroopan parlamentin ja neuvoston direktiiviksi alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista annetun neuvoston direktiivin 94/57/EY muuttamisesta, ehdotuksen Euroopan parlamentin ja neuvoston asetukseksi yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta KOM(2000) 142 lopullinen - 2000/0065 COD - 2000/0066 COD - 2000/0067 COD (CdR 165/2000 fin),

ottaa huomioon Euroopan komission tiedonannon neuvostolle ja Euroopan parlamentille aiheesta "Rannikkoalueiden yhdennetty käyttö ja hoito: strategia Eurooppaa varten" (KOM(2000)547 lopullinen) sekä ehdotuksen Euroopan parlamentin ja neuvoston suositukseksi rannikkoalueiden yhdennetyn käytön ja hoidon toteuttamisesta Euroopassa (KOM(2000) 545 lopullinen - 2000/0227 COD),

ottaa huomioon kansainvälisen merenkulkujärjestön ja kansainvälisen työjärjestön yleissopimuksen ja säännöt, mm. ihmishenkien turvallisuutta merellä koskeva kansainvälinen yleissopimus (SOLAS - 1960 ja 1974); vuoden 1972 yleissopimus kansainvälisistä säännöistä yhteentörmäämisen ehkäisemiseksi merellä (Colreg - 1972); merenkulkijoiden koulutusta, pätevyyskirjoja ja vahdinpitoa koskeva yleissopimus (STCW - 1978); vuoden 1973 kansainvälinen yleissopimus alusten aiheuttaman meren pilaantumisen ehkäisemisestä, jota muutettiin vuoden 1978 pöytäkirjalla (Marpol - 1973/78); kansainvälinen turvallisuusjohtamissäännöstö (ISM - 1993),

ottaa huomioon neuvoston päätöksen, tehty 28 päivänä kesäkuuta 1999, menettelystä komissiolle siirrettyä täytäntöönpanovaltaa käytettäessä 1999/468/EY(2),

ottaa huomioon seuraavat kansainväliset sopimukset ja yleissopimukset: YK:n yleissopimus merioikeudesta Uncolos III (1982); YK:n ympäristö- ja kehityskonferenssi Rio de Janeirossa (Unced); Agenda 21 (luku 17 valtameret); satamavaltioiden suorittamia tarkastuksia koskeva Pariisin yhteisymmärryspöytäkirja; kansainvälisen merenkulkutoimikunnan (International Commission on Shipping) parhaillaan tekemä selvitys rannikko- ja satamavaltioiden suorittaman valvonnan menetelmistä - selonteko annettaneen maaliskuussa 2001 Sydneyssä; IMOn ja ILOn yleissopimusten mukaisesti laaditut yleissopimukset ja säännöt,

ottaa huomioon valiokunta 3:n 7. helmikuuta 2001 hyväksymän lausuntoluonnoksen (CdR 405/2000 rev.) (esittelijä: James Walsh, UK, ELDR),

hyväksyi 4. ja 5. huhtikuuta 2001 pitämässään 38. täysistunnossa (huhtikuun 4. päivän kokouksessa) yksimielisesti seuraavan lausunnon.

ALUEIDEN KOMITEAN KANTA JA SUOSITUKSET

1. Johdanto - Euroopan komission ehdotus

1.1. Aiheesta on tehty kaksi erillistä ehdotusta:

- Ehdotus Euroopan parlamentin ja neuvoston asetukseksi, jolla perustetaan meriturvallisuuskomitea ja laaditaan menettelyt sen toiminnan ja toimivaltuuksien määrittämiseksi. Ehdotuksessa esitetään myös voimassa olevien meriturvallisuusalan asetusten muuttamista siten, että niissä otettaisiin huomioon meriturvallisuuskomitean perustaminen ja helpotettaisiin niiden myöhempää ajantasaistamista.

- Ehdotus Euroopan parlamentin ja neuvoston direktiiviksi, jolla muutetaan voimassa olevia meriturvallisuusalan direktiivejä siten, että ne mukautetaan meriturvallisuuskomitean perustamisen edellyttämällä tavalla ja helpotetaan niiden myöhempää ajantasaistamista.

1.2. Ehdotuksissa perustettavaksi esitetyllä meriturvallisuuskomitealla on tarkoitus korvata viisi nykyisin toimivaa komiteaa. Meriturvallisuuskomiteaan kuuluisivat jäsenvaltioiden edustajat ja sen puheenjohtajana toimisi komission edustaja. Ehdotusten mukaisesti korvattaisiin myös meriturvallisuusalalla päätökseen 87/373/ETY perustuva yhteisön voimassaoleviin asetuksiin ja direktiiveihin sovellettava sääntelymenettely uudella sääntelymenettelyllä, joka otettiin hiljattain käyttöön neuvoston päätöksellä 1999/468/EY (tehty 28. päivänä kesäkuuta 1999), jossa säädetään menettelystä komissiolle siirrettyä täytäntöönpanovaltaa käytettäessä.

1.3. Päätöksellä 1999/468/EY yksinkertaistetaan edellä mainittuja menettelyjä ja taataan Euroopan parlamentin ja suuren yleisöosallisuus ja kattava tiedonsaanti kyseisten valtuuksien käytöstä ja eritoten näiden komiteoiden toiminnasta. Komissio uskoo meriturvallisuuskomitean perustamisella olevan myönteisiä käytännön vaikutuksia. Esim. kokousten määrä vähenee ja niiden järjestelyistä ja pitämisestä selvitään pienemmin kustannuksin.

2. Yleistä

2.1. AK:n ajan mittaan antamista lausunnoista käy selkeästi ilmi sen johdonmukaisesti ajama politiikka, jonka mukaan merenkulun kansainvälisen luonteen vuoksi kansainväliset standardit ovat kaikkein tehokkain tapa parantaa meriturvallisuutta ja ympäristönsuojelua. On tärkeää, että komissio ja jäsenvaltiot ajanmukaistavat asetukset ja direktiivit vastamaan vastaamaan kansainvälisten standardien kehitystä ja teknistä edistystä. Alueiden komitea on korostanut lausunnossaan(3) tarvetta kohentaa pikaisesti merenkulun teknisiä standardeja ja taata merenkulkijoille nykyistä pätevämpi koulutus.

2.2. AK myöntää merenkulkupolitiikan olevan kaksijakoista. Toisaalta kysyntä lisää meriliikennettä ja toisaalta kansalaiset ovat huolestuneita ympäristöstään.

3. Erityistä

3.1. AK on tyytyväinen Euroopan komission ehdotuksiin, koska niillä on myönteisiä vaikutuksia. Ehdotuksilla yksinkertaistetaan ja nopeutetaan yhteisön menettelyjä, joita noudatetaan muutettaessa EU:n lainsäädäntöä merenkulun alalla.

3.2. AK panee erityisen tyytyväisenä merkille, että komissio pyrkii ehdottamansa komitean työpanoksen muodossa luomaan selkeän menetelmän, jonka turvin direktiivit ja asetukset voidaan pätevästi pitää ajan tasalla.

3.3. Meriturvallisuuskomitean tehtävien osalta AK:ta huolestuttaa, ettei merenkulkupolitiikan ympäristö- ja rannikkoalueulottuvuus selkeästi kuulu komission ehdotuksen painopisteisiin. Meriturvallisuuskomitea tarjoaa ainutlaatuisen mahdollisuuden käsitellä kokonaisvaltaisesti meriturvallisuutta, saastumista ja ympäristönsuojelua, siinä määrin kuin ne esiintyvät voimassaolevien direktiivien puitteissa.

3.4. Alueiden ja paikallisten tahojen edustajana AK toivoo, että ehdotuksessa käsitellään sitä, miten ehdotetun komitean tulisi ottaa huomioon meriympäristöulottuvuus.

3.5. Koska lainsäädännöllinen kehys on hyvin moniulotteinen kansainvälisellä, Euroopan, jäsenvaltioiden ja alueiden tasolla, AK kehottaa komissiota virittämään ja jatkamaan keskustelua sopivimmista ja toteuttamiskelpoisimmista menettelyistä komitean puitteissa. Lähtökohtana on, että voimassa olevien asetusten ja direktiivien järkiperäistäminen on toivottavaa silloin, kun se lisää merenkulun turvallisuutta.

3.6. Alueiden komitea kehottaa komissiota tekemään selvän eron tehtävänmäärittelyn osalta viitatessaan meriturvallisuuskomiteaan ja Euroopan meriturvallisuusvirastoon (European Maritime Safety Agency), jonka perustamista AK toivoo esitettävän tulevissa merenkulun turvallisuuteen liittyvissä ehdotuksissa.

3.7. Huolimatta perusteista, joihin nojautuen Euroopan komissio on ehdottanut uutta järkiperäistettyä komitologiarakennetta, AK suosittaa painokkaasti, että komissio harkitsisi vakavasti alueellisten asiantuntijoiden hyödyntämistä muotoiltaessa kansainvälisiin sopimuksiin ja yleissopimuksiin pohjautuvaa EU:n tulevaa merenkulkupolitiikkaa.

3.8. Kun tarkastellaan vastedes tehtäviä muutoksia niihin EU:n asetuksiin ja direktiiveihin, jotka aihepiireiltään kuuluvat meriturvallisuuskomitean toimialaan, AK kehottaa, että Euroopan komissio antaa kaikille merenkulun turvallisuuteen ja meriympäristöön vaikuttaville kansainvälisille sopimuksille ja yleissopimuksille niiden ansaitseman huomion.

3.9. AK muistuttaa Euroopan komissiota velvoitteista, jotka kansainvälisissä sopimuksissa ja yleissopimuksissa on asetettu unionin jäsenvaltioille. Näitä sopimuksia ovat YK:n yleissopimus merioikeudesta Uncolos III (1982), YK:n ympäristö- ja kehityskonferenssi Rio de Janeirossa (Unced), Agenda 21 (luku 17 valtameret), satamavaltioiden suorittamia tarkastuksia koskeva Pariisin yhteisymmärryspöytäkirja, kansainvälisen merenkulkutoimikunnan (International Commission on Shipping) parhaillaan tekemä selvitys rannikko- ja satamavaltioiden suorittaman valvonnan menetelmistä - selonteko annettaneen maaliskuussa 2001 Sydneyssä - sekä IMOn ja ILOn yleissopimusten mukaisesti laaditut yleissopimukset ja säännöt.

3.10. AK kehottaa komissiota ja jäsenvaltioita ottamaan käytännön toimijat asianmukaisesti huomioon laatiessaan säädöksiä jo nykyisellään hyvin monimutkaiseen kansainvälisen, eurooppalaisen maakohtaisen ja alueellisen lainsäädännön muodostamaan kokonaisuuteen. Alue- ja paikallisviranomaisten edustajana AK korostaa perustettavaksi ehdotetun komitean merkitystä nopean ja johdonmukaisen asiantuntija-avun tarjoajana muutettaessa EU:n merilainsäädäntöä.

3.11. AK painottaa merkittävää panosta, jolla alue- ja paikallisviranomaiset voivat vaikuttaa merien saastumisen sosioekonomisiin ja ympäristönsuojelullisiin vaikutuksiin pitkähköllä aikavälillä. Tästä syystä on tärkeää, että alueellista ulottuvuutta kunnioitetaan komitean tehtäväkenttään kuuluvia direktiivejä ja asetuksia toteutettaessa.

3.12. AK muistuttaa komissiota ja jäsenvaltioita, että jäsenvaltioissa on yhä edelleen oltava suojasatamia, vaikka Euroopan vesialueilla saatetaan voimaan ja hyväksytään tiukkoja ympäristönormeja. Tarvitaan selväpiirteistä laintulkintaa, jotta merenkulkijoilla on käytössään yksinkertaistettu ja selkeä lakikehys, jonka nojalla he voivat tehdä asianmukaisia päätöksiä Euroopan vesialueilla purjehtiessaan.

4. Päätelmät

4.1. AK kannattaa meriturvallisuuskomitealle ehdotettua roolia. Tästä huolimatta se kehottaa komissiota ja jäsenvaltioita kiinnittämään erityistä huomiota lainsäädännön soveltamiseen käytännön laivaliikenteessä, jotta tulevien merivahinkojen kielteisiä vaikutuksia voidaan rajoittaa.

4.2. AK on käsitellyt toistuvasti ja johdonmukaisesti meriturvallisuuskysymyksiä ja meriympäristön suojelua. Se pitää ehdotuksen kokonaisvaltaista käsittelyä olennaisena.

4.3. Koska AK tuntee merenkulun kansainvälisen ulottuvuuden, se haluaa varmistaa, että muutokset eurooppalaisissa käytänteissä eivät aiheuta merenkulun ongelmien siirtymistä ja siten aiheuta kielteisiä vaikutuksia muualla maailmassa. Euroopan komission tulee jatkaa aktiivista toimintaa tämän kysymyksen osalta sekä jäsenvaltioiden että Kansainvälisen merenkulkujärjestön kanssa.

4.4. Alue- ja paikallisviranomaisten edustajana AK odottaa, että EU:hun muokataan selväpiirteinen ja johdonmukainen merenkulkupolitiikka, joka osaltaan auttanee vähentämään tarpeettomia onnettomuuksia.

Bryssel 4. huhtikuuta 2001.

Alueiden komitean

puheenjohtaja

Jos Chabert

(1) EYVL C 365 E, 19.12.2000, s. 276-279, 280-283.

(2) EYVL L 269, 19.10.1999, s. 45.

(3) CdR 165/2000 fin - EYVL C 22, 24.1.2001, s. 19.